C 434/10
SL
Uradni list Evropske unije
15.11.2022
torek 5. aprila 2022
42. poudarja, da se mora oblikovati in začeti delovati specializirani odbor za ribištvo, ki bo pristojen za sprejemanje odločitev, ki so pravične do obeh pogodbenic, ter za dolgoročno trajnostno upravljanje virov, pri čemer mora odbor dati prednost obravnavi nujnih vprašanj, kot sta dostop do voda v praksi in opredelitev „neposredne zamenjave“ upravičenega plovila, da bi olajšali dosledno izvajanje sporazuma o trgovini in sodelovanju; 43. poudarja, da mora biti delo specializiranega odbora za ribištvo pregledno, Evropski parlament pa je treba redno obveščati o delu in odločitvah odbora pred sejami in po njih; zahteva, naj se na seje specializiranega odbora za ribištvo kot opazovalci povabijo tehnični predstavniki Odbora Evropskega parlamenta za ribištvo; 44. poziva Komisijo in Svet, naj se pri vseh odločitvah, sprejetih v okviru sporazuma o trgovini in sodelovanju, spoštujejo posebne pravice različnih institucij, odločitve, zlasti o tehničnih ukrepih, pa naj se sprejemajo po ustreznem zakonodajnem postopku; 45. opozarja, da se morata na podlagi sporazuma o trgovini in sodelovanju pogodbenici posvetovati s civilno družbo; poudarja, da je pomembno v posvetovalne skupine vključiti regionalne subjekte, ki zastopajo sektor in regionalne javne organe, da bodo obalne skupnosti v posredno ali neposredno prizadetih regijah pravno zaščitene s sporazumom o trgovini in sodelovanju, tudi pred posledicami enostranskih odločitev Združenega kraljestva; 46. poziva, naj bodo predstavniki ribiškega sektorja, regionalnih organov, obalnih skupnosti in drugih deležnikov dejavno vključeni v spremljanje in izvajanje sporazuma o trgovini in sodelovanju, zlasti s sodelovanjem v notranjih svetovalnih skupinah in forumu civilne družbe, določenih v členih 13 in 14 sporazuma; poziva Komisijo, naj podpre ustanovitev notranje svetovalne skupine za ribištvo brez poseganja v obstoječe svetovalne svete; 47. naroči svoji predsednici, naj to resolucijo posreduje Svetu, Komisiji, Odboru regij, vladam in parlamentom držav članic ter vladam in parlamentom Združenega kraljestva Velike Britanije in Severne Irske, Jerseyja, Guernseyja, Otoka Man, Norveške, Islandije, Grenlandije in Ferskih otokov.